Oulun poliisin tietoon tulleiden rikosten määrä on kasvanut noin 9 prosenttia viime vuoteen verrattuna. Luku ei sisällä liikennerikkomuksia, sillä ne kirjautuvat kolmen kuukauden viiveellä.

Omaisuusrikoksia poliisin tietoon tuli noin tuhat kappaletta enemmän kuin samaan aikaan edellisvuonna (+15,3 %). Kuluvana vuonna Oulun poliisin tietoon on tullut yhteensä noin 7 700 omaisuusrikosta. Omaisuuteen kohdistuvista rikoksista ryöstöt ja mökkimurrot ovat vähentyneet, mutta esimerkiksi asunto-, liike- ja kellarivarastomurtoja on tullut poliisiin tietoon entistä enemmän. Myös useamman vuoden ajan vähentyneet automurrot ovat kääntyneet selvään kasvuun.

Erilaisia varkauksia Oulun poliisin tietoon tuli runsaat 300 kappaletta enemmän kuin edellisvuonna ja petoksia noin 250 enemmän. Niin sanottuja valepoliisitapauksia on kuluvana vuonna poliisin tietoon tullut kymmenen kappaletta, kun määrä vuonna 2018 oli 62. Poliisin mukaan ennalta estävä työ ja valistus vaikuttavat tehonneen.

– Selkeä ja määrätietoinen viestintä sekä osallistuminen erilaisiin tilaisuuksiin ovat olleet onnistumisen perustana. Valitettavasti uutena ilmiönä ovat nousseet erilaiset sijoitushuijaukset ja ns. toimitusjohtajapetokset, Oulun poliisista kerrotaan.

Poliisille ilmoitettu väkivaltarikollisuus on pysynyt täsmälleen samalla tasolla kuin vuoden 2018 tammi-kesäkuussa. Väkivaltarikoksia on tullut ilmi alkuvuoden aikana 1 367. Pahoinpitelyrikoksia poliisin tietoon tuli 1 271, eli 32 vähemmän kuin viime vuonna. Törkeiden pahoinpitelyjen määrä on vähentynyt reilulla 12 prosentilla.

– Poliisin tietoon tulleen väkivallan kokonaismäärä on siis kuluvana vuonna ollut samaa tasoa kuin edellisenä vuonna. Ilahduttavaa on kuitenkin törkeimpien väkivaltarikosten väheneminen. Yleisimmin näiden taustalla on ollut erityisesti huumausainekauppaan liittyvä väkivaltainen velanperintä. Oulun poliisilaitos ja KRP ovat yhteistyössä saaneet useamman rikollisen voimatoimijan vankilaan. Tällä vaikuttaisi olleen selkeä vaikutus väkivallan määrään, poliisi tiedottaa.

Henkirikoksia yrityksineen Oulun poliisilaitoksen alueella tapahtui tammi-kesäkuussa 19 kun määrä oli edellisvuonna vastaavana ajankohtana 23.

Seksuaalirikosten määrä kasvoi huomattavasti viime vuoteen verrattuna. Tammi-kesäkuun aikana Oulun poliisilaitoksen tietoon tuli 207 erilaista seksuaalirikosta kun edellisvuonna määrä oli 109. Prosentuaalisesti tuo tarkoittaa 90 prosentin lisäystä. Oulun kaupungin alueella muutos oli vielä voimakkaampaa, seksuaalirikosten kokonaismäärä kasvoi yli sata prosenttia edelliseen vuoteen verrattuna.

Raiskausrikoksia Oulun poliisilaitosalueella poliisin tietoon tuli 79 (+41 kpl). Lapsen seksuaalisia hyväksikäyttöjä ilmoitettiin 40 kappaletta enemmän kuin edellisvuonna vastaavana aikana (+95 %). Tammi-kesäkuussa 2019 yhteensä 152 seksuaalirikoksessa rikoksesta epäilty oli poliisin tiedossa, Näistä 60 oli ulkomaalaisia.

Oulun poliisilaitos tiedotti talvella tutkinnassa olleista, alaikäisiin 10–15 vuotiaisiin tyttöihin kohdistuneista epäillyistä seksuaalirikoksista pääasiassa Oulussa. Teot ajoittuvat kesään ja syksyyn 2018. Teoissa epäillyt henkilöt ovat ulkomaalaistaustaisia nuoria miehiä. Suurimpaan osaan liittyi yhteydenottaminen sosiaalisessa mediassa. Poliisi kehottaa edelleen erityisesti nuoria ja nuorten vanhempia tarkkaavaisuuteen ja pelisäännöistä sopimiseen sosiaalisessa mediassa.

– Tuntemattomien henkilöiden kaveri- ja seuraamispyyntöjä ei tule hyväksyä. Profiilit kannattaa laittaa yksityisiksi. Suuressa osassa edellä mainituista epäillyissä rikoksissa nuoriin on oltu ensin yhteydessä sosiaalisen median kautta, minkä jälkeen on ollut muutakin kanssakäymistä ja yhteydenpitoa, Oulun poliisi muistuttaa.